ΨΗΦΙΣΜΑ ΤΟΥ ΣΥΜΒΟΥΛΙΟΥ

της 25ης Ιουνίου 1996

για τα εφαρμοστέα μέτρα στα πλαίσια της κτηνιατρικής πολιτικής

(96/C 203/01)

I

Εκτιμώντας ότι η εφαρμογή των αποφάσεων που έχουν ληφθεί στο πλαίσιο της υλοποίησης της ενιαίας αγοράς και η εφαρμογή των συμφωνιών που έχουν συναφθεί στο επίπεδο του Παγκόσμιου Οργανισμού Εμπορίου (ΠΟΕ) συνεπέφεραν, μέσα σε σχετικά σύντομο χρονικό διάστημα, βαθειές μεταβολές στις θεσμικές σχέσεις και τις νομοπαραγωγικές διαδικασίες εντός της Ευρωπαϊκής Ένωσης, καθώς και ανάμεσα σ'αυτήν και τις τρίτες χώρες 7 ότι η απλούστευση και η διαφάνεια των λαμβανομένων αποφάσεων, από πλευράς έκδοσης, εφαρμογής, εξέλεγξης και ανακοίνωσης στο εξωτερικό, θεωρούνται απαραίτητη προϋπόθεση για να δοθεί λύση στις γενικές δυσκολίες εφαρμογής και στην αυξανόμενη άγνοια της σημασίας των κανόνων τους οποίους θεσπίζει η Ένωση,

το Συμβούλιο συμφώνησε:

α) να καλέσει την Επιτροπή να συνεργάζεται περισσότερο με τις ενώσεις καταναλωτών και παραγωγών κατά τις συζητήσεις που προηγούνται της εκπόνησης νομοθετικών προτάσεων, στα πλαίσια μιας ad hoc συμβουλευτικής επιτροπής αρμόδιας για θέματα κτηνιατρικής νομοθεσίας, ανοιχτής σε μια τέτοια συνεργασία 7

β) να θεσπίσει τα δέοντα μέσα για να καθιστά κοινωνούς και να πληροφορεί τους πολίτες της Ένωσης με κατανοητούς όρους, όσο το δυνατόν ευρύτερα και σε μόνιμη βάση, για τις πρωτοβουλίες που λαμβάνονται για την προστασία και την προάσπιση της δημόσιας υγείας και της υγείας στον κτηνιατρικό τομέα 7

γ) να οργανώνει την πρόσβαση στο πληροφοριακό υλικό που υπάρχει ήδη στα κοινοτικά όργανα και σε εθνικό επίπεδο, με τη συγκρότηση ενός δικτύου κέντρων πληροφοριών και νομοθετικής τεκμηρίωσης.

II

Εκτιμώντας ότι οι συμφωνίες ΠΟΕ δημιουργούν νέες προϋποθέσεις για τους κοινοτικούς κανόνες και νέα επακόλουθα στις περιπτώσεις κατά τις οποίες ανακύπτουν καταστάσεις δυσκολίας στην εσωτερική αγορά της Κοινότητας 7 ότι η αναγνωριζόμενη στα πλαίσια του ΠΟΕ αρχή της ισοδυναμίας απαιτεί από τα κράτη μέλη να συμμορφώνονται, τόσο εντός της Ένωσης όσο και έναντι τρίτων χωρών, προς τις εγγυήσεις τις απαραίτητες για τη διατήρηση του επιπέδου υγειονομικής προστασίας της Ένωσης,

το Συμβούλιο φρονεί ότι οι αρχές αυτές συνεπάγονται νέες ανάγκες και ένα νέο αίτημα της Επιτροπής και των κρατών μελών, με στόχο:

- απλούστευση της νομοθεσίας, που απαιτείται ως βάση για να βελτιωθούν η κατανόηση και η εφαρμογή της, με ταυτόχρονη εξασφάλιση υψηλού επιπέδου υγειονομικής προστασίας,

- μεγαλύτερη συνεργασία στον καθορισμό της θέσης της Ένωσης έναντι των τρίτων χωρών,

- ενισχυμένη συνοχή μεταξύ της διεργασίας εναρμόνισης της κοινοτικής νομοθεσίας και των κανόνων περί υγειονομικών και φυτοϋγειονομικών μέτρων (SPS) και τεχνικών εμποδίων στις συναλλαγές (BTE),

- βελτίωση των κριτηρίων οργάνωσης και λειτουργίας των κτηνιατρικών υπηρεσιών της Επιτροπής, που θα λαμβάνει υπόψη τη διεργασία προσέγγισης των δραστηριοτήτων των κτηνιατρικών υπηρεσιών των κρατών μελών, με τήρηση της αρχής της επικουρικότητας,

- σαφώς αποτελεσματικότερη απάντηση στο αίτημα ενιαίας εφαρμογής των κανόνων από τους ενδιαφερόμενους.

III

Εκτιμώντας ότι ο έλεγχος της εφαρμογής των κοινοτικών κανόνων εμπίπτει πρωταρχικά στην ευθύνη των επίσημων κτηνιατρικών υπηρεσιών 7 ότι οι υπηρεσίες αυτές πρέπει, προς τούτο, να έχουν σε όλες τις χώρες της Ένωσης ισοδύναμες αρμοδιότητες 7 ότι επαφίεται στην Επιτροπή να φροντίζει για την ομοιόμορφη εφαρμογή των κοινοτικών κανόνων,

το Συμβούλιο καλεί την Επιτροπή να αναλάβει τις αναγκαίες πρωτοβουλίες για τον καθορισμό των κριτηρίων που θα καθοδηγούν τις παντοειδείς επίσημες υπηρεσίες (διοικητικές αρχές, εθνικά εργαστήρια), με στόχο την εκπόνηση εγκυκλίων ποιότητας, αναθέτοντας αυτό το ιδιάζον και λεπτό έργο σε ομάδα συμβούλων, προκειμένου να του υποβάλει ταχέως συγκεκριμένες εισηγήσεις υπό μορφή συστάσεων,

το Συμβούλιο θεωρεί ότι οι στόχοι αυτοί θα μπορούσαν να επιτευχθούν μέσω:

- της διενέργειας συστηματικών διαβουλεύσεων με τους προϊσταμένους των κτηνιατρικών υπηρεσιών στα πλαίσια προηγουμένων συντονιστικών ενεργειών για τη λήψη αποφάσεων που αφορούν τις συμφωνίες μεταξύ της Κοινότητας και των τρίτων χωρών,

- της αναθεώρησης της κοινοτικής νομοθεσίας όσον αφορά με τους νέους κανόνες SPS και BTE, η οποία θα ανατεθεί σε ομάδα εργασίας, αποτελούμενη από προσωπικότητες που έχουν ειδικά προσόντα,

- της αναθεώρησης και της βελτίωσης των διαδικασιών της μόνιμης κτηνιατρικής επιτροπής, ώστε να διευκολυνθεί και να επιταχυνθεί η διαμόρφωση κοινών θέσεων για θέματα απαιτούντα κοινοποίηση βάσει της συμφωνίας ΠΟΕ και να θεσπίσει η Επιτροπή, το ταχύτερο, τις νομοθετικές πράξεις οι οποίες αποτέλεσαν το αντικείμενο τεχνικής συμφωνίας στα πλαίσια της μόνιμης κτηνιατρικής επιτροπής, μετά από κοινοποίηση στον ΠΟΕ καθώς και για να συμμετέχουν τα κράτη μέλη στην εκπόνηση κοινοτικής θέσης για τις νομοθεσίες των τρίτων χωρών και τις σχετικές κοινοποιήσεις. Την εξακρίβωση για το συμβατό της κοινοτικής νομοθεσίας με την νομοθεσία των τρίτων χωρών θα πραγματοποιεί η Επιτροπή,

- της έκδοσης συστάσεων από την Επιτροπή για τη δραστηριότητα των υπηρεσιών της Επιτροπής, ενόψει της εναρμόνισης των διαδικασιών αξιολόγησης τις οποίες χρησιμοποιούν η Επιτροπή και τα κράτη μέλη,

- της έκδοσης κατευθυντηρίων γραμμών που να εξασφαλίζουν συνθήκες πραγματικής και ενιαίας εφαρμογής των κτηνιατρικών οδηγιών από τις αρμόδιες αρχές των κρατών μελών,

- της εφαρμογής της αρχής της περιφερειοποίησης μέσω μιας πλέον ευέλικτης διαχείρισης των κοινοτικών σημάτων καταλληλότητας, η οποία να προβλέπει την αναστολή της σήμανσης σε μια περιφέρεια που αντιμετωπίζει δυσκολίες, χωρίς αυτό να συνεπάγεται την απώλεια της κοινοτικής ιδιότητας στο σύνολό της.

IV

Εκτιμώντας ότι η ύπαρξη κατάλληλου συστήματος πληροφοριών είναι απαραίτητη προκειμένου να διευκολυνθούν και να καταστούν αποτελεσματικότερες οι δραστηριότητες και οι διαδικασίες λήψης αποφάσεων των κτηνιατρικών υπηρεσιών και ότι, για την εξασφάλιση της διαφάνειας των αγορών της Ένωσης, είναι καθοριστική η ορθολογική υλοποίηση των δράσεων πρόληψης καθώς και ο έλεγχος της ομοιογένειας των μορφών συμπεριφοράς στις σχέσεις με τις τρίτες χώρες,

το Συμβούλιο κρίνει ότι, με την προοπτική να επιτευχθεί η δημιουργία ενός κτηνιατρικού συστήματος πληροφοριών της Ένωσης που να καλύπτει τους διάφορους τομείς δραστηριότητας (εσωτερικές μετακινήσεις των ζώων, εσιαγωγές από τρίτες χώρες, δίκτυα επιδημιολογικής παρακολούθησης), θα πρέπει:

α) να ενισχυθεί η αποτελεσματικότητα του συστήματος Animo (ηλεκτρονικό δίκτυο σύνδεσης των κτηνιατρικών αρχών 7

β) να ζητηθεί η υποβολή στο Συμβούλιο, πριν από την 1η Οκτωβρίου 1996, ενός σχεδίου ενεργοποίησης του συστήματος Shift (σύστημα υγειονομικού ελέγχου των εισαγωγών προελεύσεως τρίτων χωρών στις θέσεις ελέγχου), συνοδευόμενο από ακριβές χρονοδιάγραμμα 7

γ) να διευκρινισθεί η κοινή θέση που θα πρέπει να υποστηρίξει η Κοινότητα στους διεθνείς φορείς, ιδίως Codex, Διεθνές Γραφείο Επιζωοτιών (ΟΙΕ) και ΠΟΕ για τη διαχείριση της αξιολόγησης των κινδύνων, τηρουμένων των κανόνων της συνθήκης 7

δ) να καθοριστούν σε κοινοτικό επίπεδο, οι λεπτομέρειες διαχείρισης της κρίσης, ιδίως οι προϋποθέσεις συγκρότησης μονάδων κρίσεως ικανών να κινητοποιούν ανά πάσα στιγμή το κατάλληλο προσωπικό που οφείλει να μεταβεί επί τόπου.

V

Εκτιμώντας ότι οι εκπαιδευτικές δραστηριότητες είναι στρατηγικής σημασίας για την επίτευξη ποιοτικής ομοιογένειας μεταξύ των υπηρεσιών που είναι ικανές να εξασφαλίσουν ικανοποιητική απάντηση στο αίτημα προστασίας το οποίο προβάλλει η Ένωση και ότι εμπίπτει στις αρμόδιες υπηρεσίες να καθορίσουν τις ανάγκες κατάρτισης, τόσο από πλευράς επαγγελματικής κατάρτισης όσο και από πλευράς συνεχούς κατάρτισης των υπαλλήλων των κτηνιατρικών υπηρεσιών, και να αφιερώσουν τους κατάλληλους πόρους στις εκπαιδευτικές δραστηριότητες 7

εκτιμώντας ότι η στενότερη συνεργασία μεταξύ των εθνικών διοικήσεων και των πανεπιστημίων κρίνεται εξ άλλου απαραίτητη προκειμένου να κατοχυρωθεί ότι και τα διδακτικά και τα ερευνητικά πανεπιστημιακά προγράμματα θα σέβονται τις νέες ανάγκες της Ένωσης,

το Συμβούλιο θεωρεί επείγον:

- να καθοριστεί κοινό πρόγραμμα στον τομέα της επαγγελματικής και της συνεχούς κατάρτισης του προσωπικού των υπηρεσιών ελέγχου, με την επίτευξη αλληλουχίας μεταξύ των πραγματικών αναγκών των δημόσιων κτηνιατρικών υπηρεσιών και των προγραμμάτων των πανεπιστημίων τα οποία θα πρέπει να συμπεριλαμβάνουν μάθημα εφαρμοσμένης επιδημιολογίας,

- να αυξηθούν σημαντικά τα κοινοτικά μαθήματα κατάρτισης περί την εφαρμογή των κοινοτικών κανόνων και των συμφωνιών ισοδυναμίας με τις τρίτες χώρες, τα οποία παρέχονται στο προσωπικό των κτηνιατρικών υπηρεσιών των κρατών μελών,

- να εξασφαλιστεί η ενιαία κατάρτιση των υποψήφιων για δημόσιες θέσεις κτηνιάτρων, και να παρέχεται συνεχής κατάρτιση στους κτηνιάτρους του δημόσιου τομέα, να εξασφαλισθεί δε ο συντονισμός των μέτρων που θα ληφθούν για την ομοιόμορφη επίτευξη αυτού του στόχου,

- να εξασφαλιστεί η πρόσβαση στην κατάρτιση αυτή των κτηνιάτρων του δημόσιου τομέα των τρίτων χωρών, και ιδίως των χωρών που είναι υποψήφιες για προσχώρηση και των χωρών ΑΚΕ,

- να καταρτισθούν δίκτυο κατάρτισης και προγράμματα συνεργασίας με όμορες τρίτες χώρες, ώστε να ενισχυθεί η περιφερειακή υγειονομική προστασία της Ένωσης.

VI

Εκτιμώντας ότι η ικανότητα οιασδήποτε δημόσιας υπηρεσίας να αντιμετωπίσει τις ενδογενείς ανάγκες εφαρμογής του σημαντικού όγκου οδηγιών και αποφάσεων δεν εξαρτάται μόνον από τους κανόνες εσωτερικής λειτουργίας και τον επαγγελματισμό τον οποίο παρουσιάζει αυτή, αλλά επίσης και από τον εξοπλισμό σε κατάλληλο έμψυχο υλικό και σε κατάλληλα μέσα 7

εκτιμώντας ότι οι κτηνιατρικές υπηρεσίες των κρατών μελών οι αρμόδιες για την εφαρμογή των κοινοτικών ρυθμίσεων θα πρέπει να είναι ανάλογα προσαρμοσμένες προς τις αποφάσεις που λαμβάνουν στο πλαίσιο της δημιουργίας των συνθηκών μιας ενιαίας αγοράς 7

εκτιμώντας ότι η διαπιστούμενη εν προκειμένω ανισορροπία καθίσταται ακόμα περισσότερο ανησυχητική στο βαθμό που οι κτηνιατρικές υπηρεσίες είναι, στα περισσότερα κράτη μέλη, υπεύθυνες για την προστασία της δημόσιας υγείας των καταναλωτών και της υγείας του κοινοτικού ζωϊκού κεφαλαίου 7

εκτιμώντας ότι η πρόσφατη κρίση καθιστά επείγουσα την αποκατάσταση της εμπιστοσύνης των καταναλωτών και την αποκατάσταση της φήμης των κοινοτικών ζώων και προϊόντων στην παγκόσμια αγορά,

το Συμβούλιο καλεί την Επιτροπή να προβεί σε λεπτομερή καταγραφή των πραγματικών αναγκών των κτηνιατρικών υπηρεσιών των κρατών μελών σε συνάρτηση με τους σημερινούς και τους μελλοντικούς στόχους, προσδιορίζοντας τους αναγκαίους χρηματοδοτικούς πόρους, και να προβλέψει χρηματοδότηση τόσο των έμμεσων (σχέση, στην κτηνιατρική ρύθμιση, μεταξύ των συμβολών που θα απαιτηθούν και της χρηματοδότησης των δραστηριοτήτων των υπηρεσιών), όσο και των άμεσων δράσεων (αύξηση του προϋπολογισμού που προορίζεται για τις υπηρεσίε, για την εκτέλεση και τους ελέγχους).

VII

Το Συμβούλιο καλεί την Επιτροπή να οργανωθεί κατά τον πλέον αποτελεσματικό τρόπο ώστε να ασκεί το ρόλο της ως εγγυήτριας των συνθηκών και της ομοιόμορφης εφαρμογής των κανόνων.

Το Συμβούλιο λαμβάνει υπό σημείωση την υποβολή πρότασης για ίδρυση ευρωπαϊκού οργανισμού κτηνιατρικής και φυτοϋγειονομικής εποπτείας και συμφωνεί να την εξετάσει κατά προτεραιότητα.

VIII

Το Συμβούλιο καλεί την Επιτροπή να υποβάλει στο Ευρωπαϊκό Κοινοβούλιο και το Συμβούλιο σχέδιο δράσης για την εφαρμογή του παρόντος ψηφίσματος, πριν από την 1η Δεκεμβρίου 1996.